ДО
ПРЕДСЕДАТЕЛЯ НА ОБЩИНСКИ СЪВЕТ – ВРАЦА
НА ВНИМАНИЕТО НА ОБЩИНСКИ СЪВЕТ – ВРАЦА
ОТ КРАСИМИР БОГДАНОВ
ОБЩИНСКИ СЪВЕТНИК В ОБЩИНСКИ СЪВЕТ – ВРАЦА
П Р Е Д Л О Ж Е Н И Е 

Относно: Приемане на Правилник за изграждане, монтаж и демонтаж на паметници, монументално-декоративни структури и елементи на територията на Община Враца

УВАЖАЕМИ ГОСПОДИН ПРЕДСЕДАТЕЛ,
УВАЖАЕМИ КОЛЕГИ ОБЩИНСКИ СЪВЕТНИЦИ,
На основание чл. 33, ал. 1, т. 2, вр. чл. 17, ал. 1, т. 9, чл. 21, ал. 1, т. 23, и ал. 2 от Закона за местното самоуправление и местната администрация, вр. чл. 76, ал. 3 от Административнопроцесуалния кодекс, чл. 26 и чл. 28 от Закона за нормативните актове, внасям настоящото предложение за приемане на Правилник за изграждане, монтаж и демонтаж на паметници, монументално-декоративни структури и елементи на територията на Община Враца. Предложението има за предмет да създаде местна нормативна уредба относно изграждане, монтаж и демонтаж на паметници, монументално-декоративни структури и елементи, чрез въвеждане на ясен механизъм, създаващ правила и стъпки за постигане на горното.
ПРАВНИ ОСНОВАНИЯ
• чл. 17, ал. 1, т. 9 от ЗМСМА - Местното самоуправление се изразява в правото и реалната възможност на гражданите и избраните от тях органи да решават самостоятелно всички въпроси от местно значение, които законът е предоставил в тяхна компетентност в сферата на: поддържането и опазването на културни, исторически и архитектурни паметници;
• чл. 21, ал. 1, т. 23 и ал. 2 от ЗМСМА – компетентност по въпроси от местно значение и правомощие за приемане на правилници;

• чл. 33, ал. 1, т. 2 от ЗМСМА – право на общинския съветник да внася проекти за решения;

• чл. 76, ал. 3 от АПК – правомощие на общинските съвети да уреждат с нормативни актове обществени отношения с местно значение, съобразно актовете от по-висока степен;

• чл. 26 и чл. 28 от ЗНА – изисквания към изработването, обществените консултации и мотивите към проекта на нормативен акт.
М О Т И В И
към предложението за приемане на Правилник за изграждане, монтаж и демонтаж на паметници, монументално-декоративни структури и елементи на територията на Община Враца 
През последните години в община Враца видимо нарастна интересът към изграждането и поставянето на паметници, паметни знаци, монументално-декоративни структури и елементи, свързани с почитта към заслужили личности и събития, или с цел облагородяване и подобряване на градската среда. В голямата си част те имат своето място и значение и са видим израз на уважението на врачани към предците. Същевременно, липсата на местна нормативна уредба създава условия за пренебрегване на някои разпоредби на Закона за устройство на територията и особено на Закона за културното наследство, което предизвиква последващи административни последици. 
Заедно с това, липсата на ясно изразена воля на по-големи групи от граждани, относно нуждата от поставянето на паметен знак, посветен на определена личност или събитие създава условия, в градска среда да намерят място такива, които са частен случай или не са желани от местната общност. От тук произтича и предложението, проектът за изграждане на паметник да е придружен с подписка на поне 500 жители на община Враца.
Не е за пренебрегване и художествената стойност на поставяните паметници. Изискването за това да се произнесе Експертния съвет по устройство на територията създава условия за по-качествени и естетически издържани художествени обекти в градската среда.

Наличието пък на конкурсна процедура в определени, посочени от Правилника случаи е допълнителна гаранция за това.

Що се касае до паметните плочи, те не подлежат на изискванията на цялостнарта процедура, описана в Правилника, а са в условията на облекчен режим.

Приложение: Проект на Правилник за изграждане, монтаж и демонтаж на паметници, монументално-декоративни структури и елементи на територията на Община Враца.
Вносител:

Красимир Богданов

общински съветник
Проект!

О Б Щ И Н С К И    С Ъ В Е Т  –  В Р А Ц А

Р Е Ш Е Н И Е

№……

от…………… г.
ОТНОСНО: Приемане на Правилник за изграждане, монтаж и демонтаж на паметници, монументално-декоративни структури и елементи на територията на Община Враца
 ОБЩИНСКИ  СЪВЕТ 
На основание чл. 21, ал. 1, т. 23 и ал. 2 от Закона за местното самоуправление и местната администрация, във връзка с чл. 26 от Закон за нормативните актове,  чл. 76, ал. 3 от Административнопроцесуален кодекс и чл. 79, ал. 2 от Правилника за организацията и дейността на Общински съвет – Враца, неговите комисии и взаимодействието му с общинската администрация
Р Е Ш И:
Приема Правилник за изграждане, монтаж и демонтаж на паметници, монументално-декоративни структури и елементи на територията на Община Враца, съгласно Приложението неразделна част от настоящото решение.
Вносител:

Красимир Богданов
общински съветник
Приложение
ПРАВИЛНИК ЗА ИЗГРАЖДАНЕ, МОНТАЖ И ДЕМОНТАЖ НА ПАМЕТНИЦИ, МОНУМЕНТАЛНО-ДЕКОРАТИВНИ СТРУКТУРИ И ЕЛЕМЕНТИ НА ТЕРИТОРИЯТА НА ОБЩИНА ВРАЦА

Приет с решение на Общински съвет-Враца

Протокол № ………………..

Чл. 1. Настоящият Правилник урежда реда за изграждане, монтаж и демонтаж на паметници, монументално-декоративни структури и елементи на територията на община Враца.

Чл. 2. (1) Предложенията за изграждане, монтаж и демонтаж на обекти по чл. 1 трябва да съдържат:

1. Подробни мотиви;

2. Скица на имота, в който ще се разположи обектът, и/или схема за монтажа му;

3. Заверено съгласие за изграждане или монтаж от собственика на имота, в случай че той не е общински;

4. Идеен проект, макет или визуализация на обекта, в случай, че е необходимо и/или ако са изготвени такива;

5. Приблизителна количествено-стойностна сметка;

6. Източник на финансиране;

(2) Предложението може да бъде направено от физическо или юридическо лице и трябва да бъде подкрепено с подписите на не по-малко от 500 жители на общината. 

Чл. 3. (1) Предложенията по чл. 2, както и проекти и визуализации на обекти по чл. 1, се публикуват на интернет страницата на Общинския съвет, а макетите на такива обекти се излагат на обществено достъпно място в продължение на един месец от датата на внасяне на предложението;

(2) След изтичане на срока по ал. 1 се провежда обществено обсъждане, съгласно Наредбата за условията и реда за организиране и провеждане на обществени обсъждания от Община Враца.
Чл. 4. Предложението по чл. 2, заедно с протокола от общественото му обсъждане, се разглежда от Експертния съвет по устройство на територията, който дава становище за избраното местоположение на обекта, художествената му стойност и синтеза с градската среда. В обсъждането им се включват: художници, архитекти, дейци на културата, историци, общественици и други.
Чл. 5. В случай че ще се разходват общински средства за проектиране и/или изграждане на монументален обект по чл. 1, неговият автор се определя след конкурс, обявен от Кмета на общината, след решение на Общинския съвет. В журито се включват художници, архитекти, дейци на културата и други. Резултатите от конкурса се обнародват на интернет страниците на Община Враца и на секцията предназначена за Общински съвет - Враца. 
Чл. 6. (1) Към проектите на решения се прилагат: предложението по чл. 2, протоколът от общественото обсъждане, становището на ЕСУТ и резултатът от конкурса, ако е проведен такъв;

(2) При необходимост, към документите по ал. 1 се добавят и: задание за проектиране, подробен устройствен план (ПУП) или скица предложение за изменение на ПУП, схема за поставяне, одобрена от ЕСУТ и други документи;

(3) Предложението постъпилото до Общинския съвет по реда на чл. 2, ал. 2 се разглежда на съвместно заседание от „Постоянна комисия по култура” и „Постоянна комисия по приватизация, жилищна политика, общинска собственост и устройство на територията“. В случай че предложението бъде подкрепено, председателите на комисиите изготвят общ проект за решение.

Чл. 7. Ако проектът за решение не бъде приет от Общинския съвет, ново предложение за същия обект може да се направи не по-рано от 6 месеца от датата на решението на Общинския съвет.

Чл. 8. (1) Изграждане, монтаж и демонтаж на обекти по чл. 1 се извършва при спазване разпоредбите на Закона за устройство на територията и на Закона за културното наследство, а ако обектът представлява военен паметник – и на Закона за военните паметници;

(2) Изграждането на обекти по чл. 1, за които е необходимо разрешение за строеж, се извършва при наличие на ПУП или издадена виза за проектиране от главния архитект;

(3) Ако изграждането или монтажът на обект по чл. 1 ще се извършва в имот –частна или държавна собственост, се изисква учредяване на безвъзмездно право на строеж от неговия собственик.

Чл. 9. (1) Изискванията по чл. 2, ал. 2, чл. 3, ал. 2, чл. 5 и чл. 8, ал. 3 не се прилагат при поставяне на паметни плочи;

(2) Изискванията на този Правилник се прилагат и при служебно изготвяне от общинската администрация на проекти за благоустрояване.

Чл. 10. (1) Кметът на общината или упълномощено от него лице упражнява контрол по изграждането и пряко отговаря за ремонта, стопанисването и опазването на обектите по чл. 1, разположени на територията на общината;

(2) Кметът на общината изготвя и поддържа регистър на обектите по чл. 1, находящи се на територията на общината. Регистърът се публикува на интернет страницата на Община Враца;

(3) Всички обекти по чл. 1 са публична общинска собственост при спазване на закона за авторското право и сродните му права.

ПРЕХОДНИ И ЗАКЛЮЧИТЕЛНИ РАЗПОРЕДБИ

§ 1. Настоящият Правилник е приет на основание чл. 21, ал. 2 от Закона за местното самоуправление и местната администрация.

§ 2. За неуредени в настоящия Правилник въпроси Общинският съвет приема отделни решения. 

§ 3. Правилникът е приет на заседание на Общински съвет – Враца, проведено на ….. 2026 г. и влиза в сила след законоустановения срок.
1

